Pervomajsko (Pervomajska distrikto, Krimeo)

Pervomajsko (ruse Первомайское, ukraine Первомайське, krime-tatare Curçı) estas urbotipa loĝloko en la norda parto de Aŭtonoma Respubliko Krimeo, administra centro de la Pervomajska distrikto. Antaŭ la jaro 1944 la loĝloko havis la nomon Ĝurĉi. Antaŭ la Dua mondmilito Ĝurĉi estis unu el kelkaj vilaĝoj de la stepa Krimeo, en kiuj loĝis etnaj estonoj. Nuntempe Pervomajsko estas negranda loĝloko sen iuj signifaj industriaj entreprenoj. La loĝloko situas 3 kilometrojn for de la aŭtovojo Simferopolo-Krasnoperekopsko kaj estas ligita al aliaj loĝlokoj de Krimeo per busa trafiko. La nomo de la loĝloko estas sufiĉe tipa por la loĝlokoj de eksa Sovetunio (eĉ en Aŭtonoma Respubliko Krimeo estas kelkaj loĝlokoj kun tiu nomo) kaj venas de la rusaj vortoj Первое Мая ("La Unua de majo" - la festo de laborista solidareco).